Document ID: 31994D0338

31994D0338
L 151/36
SLUŽBENI LIST EUROPSKE UNIJE
25.05.1994.
ODLUKA KOMISIJE
od 25. svibnja 1994.
o utvrđivanju detaljnih pravila za primjenu Direktive Vijeća 90/425/EEZ vezano uz uzorkovanje u svrhu veterinarskih pregleda u odredišnom mjestu
(94/338/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima u trgovini određenim živim životinjama i proizvodima unutar Zajednice radi uspostave unutarnjeg tržišta (1), kako je zadnje izmijenjena Direktivom 92/118/EEZ (2), a posebno njezin članak 5. stavak 3.,
budući da nadležno tijelo države članice može u odredišnim mjestima životinja i proizvoda nediskriminirajućim nasumičnim veterinarskim pregledom provjeriti poštivanje zahtjeva iz članka 3. Direktive 90/425/EEZ; budući da istodobno može uzeti uzorke u skladu s člankom 5. stavkom 1. točkom (a);
budući da je potrebno utvrditi detalje pravila za uzorkovanje, kako bi se osiguralo stručno provođenje pregleda u odredištu i spriječilo kasnije poteškoće u trgovini unutar Zajednice, istodobno štiteći interese strana u pitanju;
budući da su mjere predviđene u ovoj Odluci u skladu s mišljenjem Stalnog veterinarskog odbora,
DONIJELA JE OVU ODLUKU:
Članak 1.
Kad nadležno tijelo u odredišnom mjestu uzima uzorke od životinja u trgovini unutar Zajednice, ono mora poštovati propise utvrđene u člancima 2. i 3.
Članak 2.
1. Uzorci uzeti kao dio nediskriminirajućih nasumičnih pregleda uzimaju se što je moguće prije i u svakom slučaju najkasnije dva radna dana nakon dana prispijeća životinja u odredišno mjesto navedeno na potvrdi ili dokumentu iz članka 3. stavka 1. točke (d) Direktive 90/425/EEZ.
2. Rok od dva radna dana ne primjenjuje se na provjere koje nadležno tijelo provodi na osnovi informacija na temelju kojih bi se moglo pretpostaviti da je došlo do kršenja propisa.
3. Ne dovodeći u pitanje stavak 1., kad je primatelj posrednik koji redistribuira životinje, kako je navedeno u članku 5. stavku 1. točki (b) podtočki iii. Direktive 90/425/EEZ, primjenjuje se daljnji rok od dva dana od prispijeća životinja u njihovo krajnje odredište u pojedinoj državi članici.
Članak 3.
1. Uzimaju se dvostruki uzorci ili u dovoljnoj količini kako bi se dobila najmanje dva alikvota za ispitivanje.
2. Prvi se uzorak ili alikvot ispituje u laboratoriju koji je nadležno tijelo odobrilo za pojedinu bolest.
3. Drugi se uzorak ili alikvot ili, ovisno o slučaju, alikvoti, jasno označi i pohrani pod odgovarajućim uvjetima na razdoblje od najmanje mjesec dana pod nadzorom nadležnoga tijela.
Članak 4.
Ova je Odluka upućena državama članicama.
Sastavljeno u Bruxellesu 25. svibnja 1994.

Labels: 0
3
17
6